Pta-meisie (17) glo by matriekafskeid verkragArgieffoto ŉ 17-jarige meisie van Pretoria is glo onlangs tydens ŉ matriekafskeid by haar skool verkrag. Dit het aan die lig gekom toe Panyaza Lesufi, Gautengse LUR vir onderwys, te midde van die skandaal by AB Xuma Primary School in Soweto, Sondag met ouers en voogde by die skool vergader het. Altesaam 87 leerders by die laerskool is glo daar deur ŉ veiligheidsbeampte seksueel aangerand. Lesufi het tydens die vergadering gesê die 17-jarige meisie van Mahube Valley Secondary School in Mamelodi-Oos is glo óók deur ŉ veiligheidswag tydens ŉ matriekafskeid verkrag. Volgens Lesufi gaan die departement sy visie verbreed met die aanstelling van veiligheidswagte by skole. “Ons stel tans nog vas of die veiligheidsbeampte wat glo die 17-jarige meisie verkrag het na die onlangse matriekafskeid genooi was en of hy daar werksaam was,” het Lesufi gesê. Lesufi en afgevaardigdes gaan Maandag ŉ besoek by die skool aflê. Hy het gesê die departement en ŉ onafhanklike instansie ondersoek die voorval. Dit is nog nie duidelik of ŉ saak teen die vermeende verkragter aanhangig gemaak is en of die man al in hegtenis geneem is nie. Intussen het Lesufi onvoorwaardelik om verskoning gevra aan die ouers en voogde van die slagoffers by die AB Xuma Primary School. Hy het gesê die departement sal al die nodige ondersteuning aan elke individuele kind en hul families verskaf, waar nodig. Die departement sal ook toestemming gee as ouers hul kinders na ander skole wil skuif. Maroela Media het vroeër berig die departement het die skoolhoof en bestuurspan van AB Xuma Primary School in Soweto Donderdag met onmiddellike inwerkingtreding afgedank nadat ŉ ondersoek oor seksuele aanrandings vandeesweek van stapel gestuur is. ŉ Veiligheidswag van die skool is Maandag in hegtenis geneem in verband met die seksuele oortredings. Daar is aanvanklik vermoed 54 kinders is aangerand, maar dit het intussen aan die lig gekom dat altesaam 87 kinders glo slagoffers was. Die veiligheidswag het Woensdag in die Protea-landdroshof verskyn en moet op 18 Oktober weer in die hof verskyn. Lees die vorige berigte oor AB Xuma Primary School op Maroela Media.